**Ilmoitus 1/2013 kirkolliskokoukselle**

**Kirkkohallitus**

### Asianro 2013-00261

TALOUSARVIOEHDOTUKSET KIRKON KESKUSRAHASTON

VUODEN 2014 TALOUSARVIOON

Kirkkohallitus antaa kevätistuntokaudella kirkolliskokoukselle työjärjestyksen 44 §:n 1 momentin mukaisen kirjallisen ilmoituksen, jossa selostetaan Kirkon keskusrahaston taloudellista tilannetta ja todetaan kuluvan vuoden talousarvion toteutuma sekä kirkkohallituksen hyväksymät seuraavan vuoden talousarviokehykset.

Samalla ilmoituksessa annetaan määräpäivä, johon mennessä kirkolliskokousedustajat saavat lähettää suoraan kirkkohallitukselle *ehdotuksia* talousarvioon otettavista määrärahoista. Nämä ehdotukset ovat mukana normaalissa talousarvion valmisteluprosessissa ja kirkkohallitus ottaa talousarvioesityksessään kantaa kaikkiin näihin ehdotuksiin.

Edelleen on voimassa talousarvioaloitteita koskeva työjärjestyksen määräys. Kirkolliskokousedustaja voi syksyllä *virallisen talousarvioaloitteen* kautta tuoda kirkkohallitukselle tekemänsä ehdotuksen kirkolliskokouksen päätettäväksi, jos kirkkohallituksen ratkaisu ei tyydytä. Edustaja voi myös tehdä aloitteen kirkkohallituksen esitykseen sisältymättömän määrärahan ottamisesta talousarvioon tai esitykseen sisältyvän määrärahan muuttamisesta kuten ennenkin.

***Vuosi 2013***

Vuodesta 2012 alkaen kirkon keskusrahasto jakautuu selkeästi kolmeen erilliseen osa-alueeseen alla olevan mukaisesti. Kukin osa-alue rahoitetaan eri tavalla ja ne pidetään erillään toisistaan.

|  |  |  |
| --- | --- | --- |
| Kirkon eläkelaitos | Kirkon yhteinen toiminta | Kirkon palvelukeskus |
|  | Kirkkohallitus |  |
|  | Hiippakunnallinen toiminta |  |
|  | Avustukset |  |
| Eläkemaksutulot | Seurakuntamaksutulot | Palvelumaksutulot |

Kirkon eläkelaitos

Keva (ent. Kuntien eläkevakuutus) hoitaa kirkon eläkelain mukaisen eläketurvan täytäntöönpanon. Vuodesta 2013 alkaen Keva hoitaa myös tilastotuotannon, aktuaaritoimen, vuosittaisen eläkevastuulaskennan sekä eläkemaksujen keräämisen. Kirkon keskusrahaston vastuulla on eläkejärjestelmän rahoittaminen sekä eläkerahaston sijoitustoiminta.

Uuden kirkollisveroperusteisen eläkerahastomaksun kerääminen käynnistyi vuonna 2013. Maksun tarkoituksena on kasvattaa kirkon eläkerahastoa tietyn määräajan sen varmistamiseksi, että eläkerahaston varat riittävät selviytymään tulevina vuosina, jolloin vanhuuseläkemenot nousevat hyvin voimakkaasti. Lakiin asetettu maksukatto on 5 % kirkollisverotuloista. Kirkolliskokous vahvisti eläkerahastomaksun suuruudeksi vuodelle 2013 1,2 %, joka tuottaa n. 10,2 milj. euroa (arvio 10 milj. euroa).

Vuosi 2013 on käynnistynyt eläkerahaston sijoitustoiminnan osalta melko hyvin, eläkerahaston tuotto 28.2.2013 (YTD) oli 2,4 % (indeksi 1,8 %) ja rahaston koko 1 070 milj. euroa. Kirkon eläkerahaston sijoitussuunnitelmassa rahaston pitkän aikavälin tuottotavoite on 6,5 %, joka vastaa reaalituottotavoitetta 4 %. On mahdollista, että tuottotavoite saavutetaan vuonna 2013.

Kirkon yhteinen toiminta

Kirkolliskokouksen marraskuussa 2012 hyväksymässä vuoden 2013 talousarviossa tilikauden alijäämä on -2,8 milj. euroa.

On mahdollista, että tilikauden tulos on hieman ennakoitua parempi. Rakennusavustushakemuksia on tullut varsin vähän. Arvio on, että 4,5 milj. euron määrärahasta osa jää käyttämättä.

Muilta osin vuoden 2013 talousarvio toteutunee kirkolliskokouksen päättämällä tavalla.

Kirkon palvelukeskus, Kipa

Kirkon palvelukeskuksen vuodelle 2013 laadittu talousarvio perustui laadintavaiheessa oleviin asiakkaiden siirtymisaikatauluihin sekä arvioituun palvelukeskuksessa tarvittavaan henkilöstö-määrään. Henkilöstömäärän etupainotteisuustarve on osoittautunut suuremmaksi kuin mitä talousarviota 2013 tehtäessä arvioitiin.

Kirkon palvelukeskuksen johtokunnan tavoitteena on saada asiakkaiden siirtymäaikataulua aikaistettua siten, että mahdollisimman moni vuodelle 2017 ilmoittautunut asiakas siirtyisi joko vuonna 2015 tai 2016. Palvelukeskus varautuu aikaistamiseen perustamalla sekä Lahden että Kuopion toimipisteet suunniteltua aikaisemmin. Myös työntekijöitä palkataan arvioitua nopeammin. Kun aikaistamissuunnitelmat ovat valmiit, johtokunta arvioi, onko syytä tehdä tältä osin talousarvion muutosesitys marraskuun kirkolliskokoukselle. Toinen vaihtoehto on tarkastella Kipan taloutta koko siirtymävaiheen mittaisena kokonaisuutena. Tässä kokonaistarkastelussa voidaan todeta, että asiakkaiden aikaistaminen aikaistaa myös palvelumaksutuloja, jolloin siirtymäkauden aikana syntyvä Kipan velka Kirkon keskusrahastolle pienenee merkittävästi nykyarviosta.

Henkilöstötarpeen kasvuun vaikuttaa mm.

* Asiakkaan vastaanottoprosessia ja asiakastukea on kehitetty saatujen asiakaspalautteiden perusteella.
* Asiakkaiden kouluttaminen on vaatinut enemmän resursseja kun alun perin arvioitiin.
* Nopea kasvu ja uusien työntekijöiden rekrytointi sitoo työntekijöiden aikaa perehdyttämiseen.
* Seurakuntien tukemisen tarve asiakkaaksi siirtymisvaiheessa ja tuotannon alkuvaiheessa on osoittautunut arvioitua suuremmaksi.

Henkilöstömäärän nopea kasvu aiheuttaa henkilöstömenojen kasvua. Lomapalkkavaraus kirjautuu ensikertaa vuodelle 2013 ja nostaa henkilöstömenoja. Henkilöstömäärän kasvu nostaa myös muita henkilösidonnaisia kustannuksia kuten tilakustannuksia, IT -kustannuksia ja palvelu- ja tarvikekustannuksia. Lahden ja Porvoon toimipisteiden perustamiseen ja palvelutuotannon käynnistämiseen liittyvät kustannukset, jotka tarkentuvat kevään ja syksyn 2013 aikana aiheuttavat myös muutoksia talousarvioon 2013. Siirryttäessä asiakkaiden vastaanotossa 2014 alusta yhteen asiakaserään, tulee tämä aiheuttamaan henkilöstön rekrytoinnin aikaistamista, joka realisoituu jo vuoden 2013 puolella.

***Kirkon yhteisen toiminnan kehykset vuosille 2014-2016***

Kirkkohallitus hyväksyi 23.04.2013 Kirkon yhteisen toiminnan vuoden 2014

talousarvion ja vuosien 2014–2016 toiminta- ja taloussuunnitelman laadintaperiaatteet.

Kirkon yhteinen toiminta sisältää osa-alueet Kirkkohallitus, hiippakunnallinen toiminta ja avustukset. Tämä laadintaohje koskee Kirkkohallituksen suunnittelu-yksiköitä ja hiippakuntia.

Kirkon keskusrahasto rahoittaa kirkon yhteisen toiminnan osuuden laskennallisen kirkollisveron (verovuoden verotulo jaettuna kirkollisveroprosentilla) perusteella perittävällä perusmaksulla. Perusmaksutulot määräytyvät kaksi vuotta aikaisempien verotulojen mukaan (vuoden 2014 perusmaksutulot perustuvat vuoden 2012 verotuloihin). Näin ollen seurakuntien verotuloissa mahdollisesti tapahtuvat muutokset vaikuttavat automaattisesti keskusrahaston tuloihin kahden vuoden viiveellä.

Kirkolliskokous vahvisti perusmaksun tasoksi vuodelle 2013 8,2 %. Tavoitteena on säilyttää taso koko suunnitelmakauden ajan.

Kirkkohallitus

Kirkkohallituksen perustoiminnan muutosprosentit vuosille 2014 – 2016 ovat alla olevassa taulukossa.

|  |  |  |  |
| --- | --- | --- | --- |
| Vuosi | Arvio laskennallisen kirkollisveron muutoksesta | Kirkkohallituksen suunnitteluyksiköiden perustoiminnan muutos | Koko Kirkkohallituksen perustoiminnan muutos |
| 2014 | + 0,5 % | + 1,0 % | + 0,5 % |
| 2015 | - 4,0 % | - 4,0 % | - 5,5 % |
| 2016 | 0 % | 0 % | 0 % |

Kirkolliskokouksen marraskuussa 2012 linjaamat strategiset hankkeet vuosille 2013 – 2015 ovat seuraavat:

|  |  |  |  |
| --- | --- | --- | --- |
|  | 2013 | 2014 | 2015 |
| Kirkkolain kodifiointi | 100.000 | 100.000 | 100.000 |
| Strategian jalkautus | 120.000 |  |  |
| Seurakuntien rakennemuutoksen tukeminen | 150.000 | 150.000 | 150.000 |
| Kirkkohallituksen strategia | 150.000 |  |  |
| Hengellinen elämä verkossa | 900.000 | 900.000 |  |
| IT-strategian mukaiset kehityshankkeet sekä Kirjuri | 3.045.000 | 2.953.000 | 3.368.000 |
| Reformaation juhlavuosi | 38.000 | 60.000 | 60.000 |
| Kirkon verkkohanke | 320.000 | 400.000 |  |
| Seurakuntavaalit | 150.000 | 810.000 | 35.000 |
| Yhteensä | 4.973.000 | 5.373.000 | 3.713.000 |
|  |  |  |  |

Nämä yhteiset hankkeet rahoitetaan käyttämällä aikaisemmilta vuosilta kertynyttä ylijäämää. Näin hyöty kohdistuu tasaisesti kaikkiin seurakuntiin, jotka ovat seurakuntamaksuin rahoittaneet aiemmilta vuosilta kertyneen ylijäämän. Käytännössä talousarvioesitykset tulevat tuloslaskelmassa osoittamaan alijäämää korkeintaan näihin hankkeisiin varattujen määrärahojen verran. Alijäämän katteena on aikaisempien vuosien ylijäämä.

Hiippakunnat

Hiippakuntien perustoiminnan muutosprosentit vuosille 2014 – 2016 ovat alla olevassa taulukossa. Tuomiokapitulien vuokrat ja vastikkeet maksetaan edelleen todellisten kustannusten mukaisina, eikä niiden muutoksilla ole vaikutusta perustoiminnan kehykseen.

|  |  |  |  |
| --- | --- | --- | --- |
| Vuosi | Arvio laskennallisen kirkollisveron muutoksesta | Hiippakuntien perustoiminnan muutos | Hiippakunnallisen toiminnan muutos yhteensä |
| 2014 | + 0,5 % | + 1,5 % | + 2,9 % |
| 2015 | - 4,0 % | - 3,0 % | - 3,0 % |
| 2016 | 0 % | 0 % | 0 % |

Hiippakuntien kehyksiin lisätään vuonna 2014 yhteensä 180.000 euroa (noin 20.000 euroa/tuomiokapituli) kansainvälisen työn hiippakuntasihteerien toimintakuluja varten.

Uusien kansainvälisen työn hiippakuntasihteerien palkkausmenojen budjetointi-tapa selvitetään syksyyn mennessä. Niin ikään syksyyn mennessä selvitetään tuomiokapituleille kohdistuvat palvelukeskusmaksut, jotka myös lisätään kehyksiin. Arviot vuositason palvelumaksuista vaihtelevat kapitulista riippuen välillä 6.600 – 13.000 euroa.

Vuonna 2013 on tarkoitus selvittää, voidaanko rakentaa malli, jossa tuomiokapitulien rahastot toimisivat aidosti puskurirahastoina. Vuosittaisesta määrärahasta säästyneet ylijäämät siirrettäisiin rahastoon ja alijäämät katettaisiin rahastoista. Uudistuksen tavoitteena olisi läpinäkyvyyden lisääminen rahastojen käytössä.

Liitteenä on alustava hahmotelma kirkon yhteisen toiminnan taloudesta vuosina 2014 – 2016.

***Alustavien ehdotusten tekemisen määräpäivä***

Ehdotukset talousarvioon varattaviksi määrärahoiksi toimitetaan Kirkkohallitukseen pe 31.5.2013 mennessä. Tällöin ehdotuksia on mahdollista valmistella riittävästi osana normaalia talousarvion valmisteluprosessia.

Helsingissä 23 päivänä huhtikuuta 2013

Arkkipiispa Kari Mäkinen

Kirkkoneuvos Leena Rantanen